### Beslutningstema

Strategi for kvalitet i botilbud forelægges til godkendelse.

### Sagsfremstilling

På baggrund af et ønske om, at understøtte og udvikle kvalitet i botilbud under Voksen Socialområdet i Tønder Kommune, igangsatte Socialudvalget i foråret 2024 en involverende og inddragende proces.

Processen havde til hensigt, at styrke og udvikle de tiltag der allerede er iværksat for at understøtte kvalitet i botilbud, men samtidig også være undersøgende på, hvorvidt der er yderligere tiltag, der med fordel kan iværksættes fremadrettet.

For at få skabt et fælles og målrettet fokus for arbejdet med kvalitet i botilbud, er der blevet undersøgt og inviteret ind for at få perspektiver på kvalitet i botilbud belyst. Der er blevet afholdt et borgermøde for borgere i botilbud samtidig med, at der er blevet afholdt en workshop for øvrige interessenter, herunder pårørende, råd og interesseorganisationer. Derudover er medarbejdere fra Voksen Socialområdet blevet inddraget i forhold til det videre arbejde med perspektiver fra borgermøde og workshop.

Perspektiverne fra den involverende og inddragende proces har bidraget til, at få skabt et fælles og målrettet fokus på, hvordan der fremadrettet skal arbejdes med kvalitetsudviklingen i botilbuddene.

Formålet med strategien for kvalitet i botilbud er:

* At understøtte og udvikle arbejdet med kerneopgaven, herunder borgernes trivsel
* At pårørendesamarbejdet og inddragelsen af pårørende styrkes
* At botilbuddene udvikler sig mod, at være i mere naturligt samspil med civilsamfundet
* At understøtte at medarbejderne har de rette kompetencer og redskaber til fortsat, at kunne varetage indsatsen ift. målgruppen

Resultatet af processen har til hensigt, at skabe fælles fokus og retning for hvad der kendetegner kvalitet i botilbud i Tønder Kommune.

Med afsæt i de perspektiver som er kommet frem i løbet af processen, vil den overordnede strategiske retning for kvalitetsudviklingen i botilbuddene, tage afsæt i følgende temaer og indsatsområder.

**Tema 1: Pårørendetilgang og civilsamfundet**

* Indsatsområder:
  + Højt informationsniveau og dialog
  + Vis hvad der sker

**Tema 2: Beskæftigelse, aktivitet og samvær**

* Indsatsområder:
  + En aktiv og indholdsrig hverdag
  + Nærvær i omsorgsarbejdet

**Tema 3: Fysiske rammer der understøtter kerneopgaven**

* Indsatsområde:
  + Fysiske rammer

**Tema 4: Kompetenceudvikling**

* Indsatsområder:
  + Slip fagligheden fri
  + Rette uddannelse til at løse kerneopgaven
  + Rette kompetencer til rette opgaver

**Tema 5: Omstilling af tilbud**

* Indsatsområde:
  + Nye målgrupper, nye opgaver og nye kompetencer

Ovenstående temaer og indsatsområder i forhold til kvalificering af kvalitet i botilbud, vil understøtte at botilbuddene også i fremtiden leverer tilbud af høj kvalitet til borgere med varig psykiske og/eller fysiske funktionsnedsættelser. For nærmere beskrivelse af de enkelte indsatsområder, henvises der til strategien (jf. bilag)

### Indstilling Fagchefen for Voksen Socialområdet indstiller,

at strategi for kvalitet i botilbud godkendes, og
at indstillingen videresendes til Økonomiudvalget og Kommunalbestyrelsen.

**Beslutning fra Socialudvalget, den 1. april 2025, pkt. 6:**

Indstillingen anbefales.

Socialudvalget ønsker en årlig opfølgning på strategien.

**Beslutning fra Økonomiudvalget, den 23. april 2025, pkt. 14:**

Indstillingen anbefales.

Elias Mathiasen deltog ikke i mødet.

### Beslutning

Indstillingen godkendt.